| Kvartäärikauden jako |
| --- |
| kausi | epookki | vaihe | Ikä (mvs) |
| Kvartääri | holoseeni | Meghalayan | 0.0042–0 |
| Northgrippian | 0.0082–0.0042 |
| Greenlandian | 0.0117–0.0082 |
| pleistoseeni | Taranto(myöhäis) | 0,0117–0,126 |
| Joonia(keski) | 0,126–0,781 |
| Calabria | 0,781–1,806 |
| Gela | 1,806–2,588 |
| Neogeeni | plioseeni | Piacenza | **vanhempi** |
| Kvartäärikauden jako ICS:n mukaan tammikuussa 2013. |

**Gela-vaihe** oli noin 2,588–1,806 miljoonaa vuotta sitten vallinnut geologinen ajanjakso, joka oli pleistoseenikauden ensimmäinen vaihe. Gela-vaiheessa kylmät ja lämpimät vaiheet vuorottelivat. Vaiheen aikana Afrikassa eli ihmistä edeltäneitä *Paranthropus*-apinoita.

Gela-vaihe on saanut nimensä sisilialaisen Gelan kaupungin mukaan.

Stratigrafia ja kronologia
--------------------------

Pleistoseeniin sijoitettu Gela-vaihe on ajoitettu Euroopassa plioseenin Piacenza-vaiheen (Alankomaissa Reuver-vaihe) ja pleistoseenin Calabria-vaiheen väliin. Kauden alku on määritelty paleomagneettisesti Gauss- ja Matuyama-vaiheiden taitteeseen. 

Gela-vaihe alkaa suunnilleen nanoplanktonvyöhykkeen NN17:n alusta, tarkkaan ottaen lämpimästä happi-isotooppivyöhykkeestä MIS 103. Kiinassa oli kauden alussa kylmään liittyvä lössivyöhyke WL4. Gela-vaiheen ensimmäinen jääkausi Euroopassa oli Pre-Ludham-kausi MIS 100 eli Pre-Tegelen. Tämä lienee ollut samanaikainen kuin Yhdysvaltojen ensimmäinen laaja jäätiköityminen, Esi-Illinois K noin 2,54 miljoonaa vuotta sitten. Noin 1,95 miljoonaa vuotta sitten alkoi Olduvai-magneettivaihe, ja Gela-vaiheen loppu sijoittuu Olduvain loppuun ja happi-isotooppivyöhykkeeseen MIS 63. Sitä seurasi Calabria-vaihe ja Euroopassa sen Eburon-jääkausi.. Samaan aikaan noin 1,8 miljoonaa vuotta sitten Amerikassa oli Esi-Illinois I-jääkausi. Se enteili pleistoseeniajan suuria jääkausia.

Gela-vaiheen jako
-----------------

Gela-vaihe luettiin aiemmin plioseeniin kuuluvaksi. Pitkän keskustelun jälkeen geologinen yhteisö vuonna 2009 kuitenkin siirsi kvartäärikauden (ja pleistoseenin) rajaa varhaisemmaksi, vastaamaan nykytietoa ilmaston ratkaisevasta viilenemisestä, jolloin Gela-vaiheesta tuli kvartäärin ensimmäinen vaihe.

Alankomaissa

* Pre-Tegelen
* Tegelen

Englannissa

* Pre-Ludham
* Ludham
* Thurn
* Bramertonian/Antian
* Pre-Bastonian/Baventian
* Pastonian

Lähteet
-------

1. ↑  K.M. Cohen, S. Finney, P.L. Gibbard: International Chronostratigraphic Chart  2020. International Commission on Stratigraphy.
2. ↑  Paranthropus genus *The Australian Museum*. The Australian Museum ABN. Viitattu 31.8.2019. (englanniksi)
3. ↑  Gelasian Stage: stratigraphy *Encyclopedia Britannica*. Viitattu 31.8.2019. (englanniksi)
4. 1 2  Global chronostratigraphical correlation table for the last 2.7 million years v. 2007b (englanniksi)
5. ↑  Formal stratigraphical definitions. International Commission on Stratigraphy, Subcommission on Quaternary Stratigraphy (englanniksi)
6. ↑  Philip L. Gibbard, Martin J. Head, Michael J. C. Walker: Formal ratification of the Quaternary System/Period and the Pleistocene Series/Epoch with a base at 2.58 Ma.  *Journal of Quaternary Science*, 2010, nro 2, s. 96–102. doi:1 0.1002/jqs.1338. Artikkelin verkkoversio.  (englanniksi)